SK Úradný vestník Európskej únie C 112/4

Oznámenie Komisie v zmysle postupu ustanoveného podľa článku 4 ods. 1 písm. a) nariadenia Rady (EHS) č. 2408/92

Uloženie záväzkov spojených s výkonom služby vo verejnom záujme v oblasti pravidelných leteckých služieb v rámci Talianska

(2006/C 112/04)

(Text s významom pre EHP)

V zmysle ustanovení článku 4 ods. 1 písm. a) nariadenia Rady č. 2408/92/EHS z 23. júla 1992 o prístupe leteckých dopravcov Spoločenstva k letovým trasám v rámci Spoločenstva, sa talianska vláda, v súlade s rozhodnutiami prijatými počas konferencie o službách konanej v Regióne Sicília, rozhodla uložiť záväzky spojené s výkonom verejnej služby v oblasti pravidelných leteckých služieb na nasledujúcej letovej trase:

1. Príslušná trasa

Pantelleria – Trapani a naspäť;

1.1. V súlade s článkom 9 nariadenia Rady (EHS) č. 95/93 z 18. januára 1993 o spoločných pravidlách prideľovania prevádzkových intervalov na letiskách Spoločenstva, zmeneného a doplneného nariadením 793/2004, budú môcť príslušné orgány rezervovať niektoré prevádzkové intervaly na vykonávanie služieb spôsobom určeným v tomto dokumente.

1.2. ENAC skontroluje vhodnosť štruktúry dopravcov a splnenie minimálnych podmienok prístupu k službe na účely splnenia cieľov, ktoré je potrebné dosiahnuť prostredníctvom uloženia záväzkov verejnej služby.

2. Členenie záväzkov služby vo verejnom záujme

2.1. Pokiaľ ide o minimálny počet leteckých spojení:

Takýto je minimálny počet letov na vyššie uvedenej trase:

3 každodenné lety smerom tam a 3 každodenné lety smerom späť počas celého roka s lietadlom do 44 miest.

V prípade poruchy lietadla, ktoré sa zvyčajne používa na vykonávanie udelenej služby bude potrebné zabezpečiť dostupnosť iného lietadla, ktoré bude použiteľné v priebehu 4 hodín.

Celková kapacita každého lietadla musí byť ponúkaná na predaj podľa režimu záväzku.

2.2. Pokiaľ ide o letový poriadok:

Na trase Pantelleria-Trapani musí letový poriadok obsahovať:

— 1 let s odletom medzi 07:30 a 09:30

— 1 let s odletom medzi 18:00 a 20:00

Na trase Trapani-Pantelleria musí letový poriadok obsahovať:

— 1 let s odletom v časovom intervale 06:00 – 09:00

— 1 let s odletom v časovom intervale 17:00 – 19:00

2.3. Pokiaľ ide o používané lietadlá alebo o kapacitu ponuky:

Služby uvedené v bode 2.1 musia byť zabezpečené s lietadlami s dvomi turbovrtuľovými motormi s pretlakovou kabínou alebo lietadlom s dvomi prúdovými motormi s minimálnou dennou kapacitou 44 miest smerom tam a 44 miest smerom naspäť.

V prípade, že si to vyžiada trh, bude potrebné ponúknuť vyššiu kapacitu prostredníctvom zavedenia dodatočných letov, ktoré nebudú môcť byť predmetom ďalších náhrad ani vyšších taríf v porovnaní s tarifami uvedenými v bode 2.4.

V súvislosti so službami uvedenými v bode 2.1 bude potrebné zaručiť rezervu 3 miest určených na použitie pre súrne problémy lekársko-sanitárneho charakteru alebo pre potreby inštitucionálnych orgánov. Z uvedených 3 miest sa 2 miesta nesmú poskytnúť na rezerváciu alebo predaj až do 24 hodín pred odletom a 1 miesto až do 12 hodín pred odletom.

Letecký dopravca, ktorý prijme záväzky, zabezpečí na základe bezpečnostných dôvodov, na základe ktorých bude môcť odmietnuť vziať cestujúcich na palubu, všetky potrebné opatrenia na uľahčenie prepravy cestujúcich s telesným postihnutím a so zníženou pohybovou schopnosťou.

2.4. Pokiaľ ide o tarifné podmienky:

a) Maximálne používané tarify na každej trase sú nasledujúce: Pantelleria-Trapani: 25 EUR Trapani-Pantelleria: 25 EUR Všetky uvedené tarify sú bez DPH a sú bez letiskových poplatkov a nepovoľuje sa žiadne ďalšie navýšenie. Bude nutné zabezpečiť aspoň jeden spôsob distribúcie a predaja leteniek, ktorý bude úplne bezplatný a nebude pre cestujúcich predstavovať žiadne ďalšie finančné náklady. Všetci cestujúci, ktorí cestujú na trasách Pantelleria-Trapani a naspäť majú právo na vyššie uvedené tarify.

b) Príslušné orgány každoročne upravia maximálne tarify na základy miery inflácie za predchádzajúci rok vypočítanej z celkového indexu ISTAT/FOI spotrebiteľských cien. Oznam o prispôsobení dostanú všetci dopravcovia prevádzkujúci letecké služby na príslušných linkách a oznámi sa Európskej komisii, aby mohla byť uverejnená v Úradnom vestníku Európskej únie.

c) V prípade, že sa pri priemere zistenom počas každého polroku zaznamená pohyb výmenného kurzu EUR/USD a/alebo ceny paliva o viac ako 5 %, tarify sa budú musieť upraviť v miere podľa zaznamenaného výkyvu.

Prípadné prispôsobenie taríf vykoná každého polroka Ministerstvo infraštruktúr a dopravy po dohode s predsedom Regiónu Sicília, na základe šetrenia technického paritného výboru, zloženého zo zástupcov, ktorých menuje ENAC a jedného zástupcu, ktorého menuje Región Sicília, po vypočutí dopravcov prevádzkujúcich letecké služby na príslušných linkách.

Prípadné prispôsobenie sa bude uplatňovať od nasledujúceho polroka.

Miera prispôsobenia sa oznámi všetkým dopravcom, ktorí linky prevádzkujú a oznámi sa Európskej komisii, aby sa mohla publikovať v Úradnom vestníku Európskej únie.

2.5. Pokiaľ ide o plynulosť služieb:

S cieľom zaručenia plynulosti, pravidelnosti a presnosti letov dopravca, ktorý prijme tieto povinnosti služby vo verejnom záujme, sa zaväzuje:

— zaručiť prevádzkovanie služby počas aspoň 12 po sebe nasledujúcich mesiacov a nemôže jej vykonávanie prerušiť bez výpovednej lehoty aspoň 6 mesiacov;

— prispôsobiť svoje postupy v súlade so zásadami uvedenými v Charte práv cestujúcich, s cieľom dodržiavať štátne, komunitárne a medzinárodné referenčné predpisy;

— poskytnúť prevádzkovú kauciu určenú na zaručenie náležitého vykonávania a pokračovania služby. Táto kaucia by sa mala rovnať aspoň čiastke 800 000 EUR poskytnutých organizácii ENAC (Ente Nazionale dell'Aviazione Civile – Národný útvar civilného letectva) prostredníctvom poistnej záruky. Táto organizácia ju potom použije na zaručenie pokračovania programu, ku ktorému sa dopravca zaviazal;

— vykonať každý rok aspoň 98 % plánovaných letov, s maximálnou maržou zrušení 2 % z dôvodov priamo spôsobených dopravcov, okrem prípadov vyššej moci;